Raseljeno još milion Pakistanaca
U pokrajini Sind stotine hiljada ljudi morale da pobegnu kada se nabujala reka Ind izlila iz svog korita
Ujedinjene nacije saopštile su da je zbog novih poplava u južnom Pakistanu oko milion ljudi napustilo svoje domove, dodatno pogoršavajući katastrofu koja traje već mesec dana. Funkcioneri svetske organizacije saopštili su da su u pokrajini Sind stotine hiljada ljudi morale da pobegnu kada se nabujala reka Ind izlila iz svog korita. Pakistanske vlasti naredile su hiljadama stanovnika istorijskog grada Tata da napuste to područje jer je reka Ind probila obližnji nasip. Međutim, mnogi su odlučili da ostanu. Neki od njih sklonili su se u obližnje mesto Makli, gde logoruju na otvorenom prostoru zajedno sa stokom i najnužnijom imovinom, dok vlasti nastoje da poprave nasip. Poplave koje su počele pre gotovo mesec dana opustošile su velike delove Pakistana, od planinskog područja na severu do poljoprivrednih ravnica na jugu. Procenjuje se da je živote izgubilo 1600 ljudi, dok je 20 miliona ugroženo.